Personeel en gaste by luukse hotel aangehou, beroofDie luukse Belmond Mount Nelson-hotel in Kaapstad. (Foto: Ayanda Ndamane, ANA) Die personeel en gaste by ’n vyfsterhotel in Kaapstad is Dinsdagaand deur ’n groep van 15 mans oorval, aangehou en beroof. Kapt. FC van Wyk, woordvoerder van die polisie, het Woensdag in ŉ verklaring gesê die verdagtes het in twee motors by die luukse Belmond Mount Nelson-hotel in Tuine aangekom waarna hulle die sekuriteitswag by die hotel se hek met ’n vuurwapen gedreig het. Twee van die verdagtes het die wag se slaanstok en handradio van hom afgeneem en by hom gebly terwyl die res van die groep die hotel binnegegaan het. “Hulle het twee vuurwapens op die personeel en gaste gerig en toe hul persoonlike besittings gesteel,” lui die verklaring. Volgens Van Wyk het die verdagtes toe vertoonvensters in die portaal van die hotel met groot hamers gebreek en juwele gesteel. Hulle het ook kontant uit ŉ kasregister gesteel waarna die groep mans op die vlug geslaan het. “Polisie-ondersoekers het dadelik ’n multidissiplinêre aksiespan geaktiveer en die misdaadtoneel gefynkam vir enige bewyse. Speurders volg alle leidrade op,” het Van Wyk gesê. Niemand is nog in hegtenis geneem in verband met die voorval nie.